
Р Е Ш Е Н И Е  
№  РС-602-22-112


Днес, 23.11.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
	
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-245 от 17.08.2022 г. по сигнал с рег. № ЦУ01/С-602/19.07.2022 година.
Производството е образувано против Десислав Аспарухов – общински съветник и заместник-председател на Общински съвет (ОбС) П. за мандат 2019-2023 година.
По същество в сигнала се твърди, че на проведено заседание на ОбС П. на 23.06.2022 г., общинският съветник и заместник-председател на ОбС П. гласува „за“ приемане на решение по т. 13 от дневния ред относно одобряване на проект за изменение на Общия устройствен план (ОУП) на Община П., одобрен с решение № 1016/10.12.2018 г. на ОбС П. за поземлени имоти от група 1, находящи се в землището на с. Д., Община П., група 2, находящи се в землището на гр. П., група 3, находящи се в землището на с. Р., Община П. и група 4 – поземлени имоти по кадастралната карта и кадастралните регистри на гр. П.. Сочи се, че посочената т. 13 касае „***“ ЕООД, на което дружество Десислав Аспарухов е представител и където работи. Това било видно от Протокол от обществено обсъждане на проект за частично изменение на ОУП на Община П. на група поземлени имоти в землищата на с. Д. и гр. П. 
Към сигнала са приложени следните доказателства: Протокол № 9 от 23.06.2022 г. на ОбС П. и материали към т. 13 от заседанието на Общински съвет П. от 23.06.2022 година. 
Във връзка с твърденията в сигнала Комисията е изискала и получила с писмо вх. № ЦУ01-9610#2/21.09.2022 г. на КПКОНПИ от председателя на Постоянна комисия „Конфликт на интереси, етика, борба с корупцията и жалби на гражданите“ (ПК по ЗПКОНПИ) към ОбС П. заверени копия на следните документи: Препис-извлечение от Протокол № 9/23.06.2022 г. от проведено редовно заседание на ОбС П.; Решение № 861/23.06.2022 г. на ОбС П.; Клетвен лист на Десислав Аспарухов от 12.11.2019 г.; Решение № 7/21.11.2019 г. на ОбС П.; Докладна записка с вх. № ОС-227/20.05.2022 г. от кмета на Община П.; Протокол от 14.04.2022 г. от обществено обсъждане, ведно със списък на присъстващите и документация във връзка с частично изменение на ОУП на Община П..
В допълнение с писма вх. № ЦУ01-9610#3/23.09.2022 г. и № ЦУ01-9610#6/19.10.2022 г. на КПКОНПИ от управителя на „***“ ЕООД, Комисията е получила заверени копия на Трудов договор № 03/07.05.2021 г., допълнителни споразумения № 01/15.02.2022 г., № 02/14.04.2022 г. и № 030/04.07.2022 г. към същия и Заповед № 7/30.08.2022 г. на управителя на „***“ ЕООД за прекратяване на трудовия договор на Десислав Аспарухов, както и информация за други лица, назначени на длъжност „заместник-управител“ в дружеството.
С писмо вх. № ЦУ01-9610#7/19.10.2022 г. на КПКОНПИ от председателя на ПК по ЗПКОНПИ към ОбС П. Комисията е получила заверено копие на Искане с вх. № 19/СЛУ-6003-2/16.09.2019 г. на Община П. от С. С. – пълномощник на „***“ ЕООД, както и данни за полученото от Десислав Аспарухов възнаграждение за 23.06.2022 година.
Служебно е направена справка в НБД „Население“, Търговския регистър и регистър на юридическите лица с нестопанска цел (ТРРЮЛНЦ) и на електронната страница на Община и Общински съвет П..
С Покана изх. № ЦУ01-9610#8/20.10.2022 г. на КПКОНПИ, Десислав Аспарухов е поканен на изслушване във връзка с образуваното срещу него производство за установяване на конфликт на интереси.
Аспарухов е изслушан по реда на чл. 72, ал. 5 от ЗПКОНПИ на заседание на Комисията, проведено на 09.11.2022 г., на което същият се яви лично и с адв. Д. К. Н.-А., Адвокатска колегия – П. По време на изслушването, обективирано в Протокол с вътр. № РД04-291/17.11.2022 г. на КПКОНПИ, Аспарухов заяви, че откакто заема поста общински съветник добросъвестно и законосъобразно изпълнява своите задължения като такъв, а по отношение на изменението на ОУП на гр. П., то същото представлява дълга процедура, която е започнала далеч преди той да започне работа в „***“ ЕООД. Самото изменение касае коригирането на една фактическа грешка, която е допусната при изработването на ОУП. Отрича при гласуването на решението на ОбС П. да е имал какъвто и да е частен интерес, а напротив – твърди, че се е ръководил изцяло от нормативната уредба. Изменението се отнасяло до много групи имоти, които да бъдат коригирани, така че да попадат в правилните зони. В самото дружество е работил за кратко, като длъжността му е включвала чисто оперативни функции. Адвокат Н. добави, че въпреки упражнените от Аспарухов правомощия по служба, е на мнение, че това е станало при липсата на частен интерес. От една страна тя счита, че това е така, поради липсата на икономически зависимости по смисъла на § 1, т. 15 от ДР на ЗПКОНПИ между Аспарухов и „***“ ЕООД. Според нея процедурата по одобрение на общ устройствен план е един изключително сложен фактически състав, като компетентен да инициира същата, освен заинтересованото лице, е също и кметът на съответната община, което значи, че в случая се касае за постигане на съвсем различни цели, но не и частни такива. Адвокат Н. смята, че от материалите по преписката не се установява икономическа зависимост, въпреки, че е съществувало трудово правоотношение между Аспарухов и дружеството за сравнително кратък период от време и поради тази причина не се обосновава частен интерес от упражнените от Аспарухов правомощия по служба и в тази връзка не се е осъществил и фактическия състав на конфликта на интереси.
В законоустановения срок в КПКОНПИ  не е постъпило възражение от Десислав Аспарухов или от адв. Д. К. Н.-А., Адвокатска колегия – П.

В хода на проверката по сигнала Комисията установи следното от фактическа страна:

Десислав Аспарухов е избран за общински съветник в ОбС П. за мандат 2019-2023 година. Той е подписал клетвен лист на 12.11.2019 година. Същият е избран за заместник-председател на ОбС П. с Решение № 7/21.11.2019 г. на общинския съвет.
От справка на интернет страницата на Общински съвет П. се установи, че Аспарухов е заместник-председател на Постоянна комисия „Бюджет, финанси и европроекти“ към ОбС П..
От писмо с вх. № ЦУ01-9610#3/23.09.2022 г. на КПКОНПИ от управителя на „***“ ЕООД се установи, че Десислав Аспарухов е назначен за заместник-управител на „***“ ЕООД, ЕИК: *** с Трудов договор № 03/07.05.2021 г. с основно месечно трудово възнаграждение в размер на 1550,00 лева. Трудовото правоотношение е променяно три пъти, с три допълнителни споразумения:
1. Допълнително споразумение № 01/15.02.2022 г., с което основното месечно трудово възнаграждение на Аспарухов е увеличено в размер на 2835 лв.;
2. Допълнително споразумение № 02/14.04.2022 г., с което основното месечно трудово възнаграждение на Аспарухов е увеличено в размер на 4025,00 лв.;  
3. Допълнително споразумение № 030/04.07.2022 г., с което основното месечно трудово възнаграждение на Аспарухов е увеличено в размер на 5136,00 лева.  
	Трудовият договор на Аспарухов е прекратен със Заповед № 7/30.08.2022 г. на управителя на „***“ ЕООД. От писмо с вх. № ЦУ01-9610#6/19.10.2022 г. на КПКОНПИ от управителя на „***“ ЕООД, се установи, че с изключение на Десислав Аспарухов, в дружеството няма друго лице, назначено на длъжност „заместник-управител“.
„***“ е еднолично търговско дружество с ограничена отговорност с едноличен собственик на капитала П. М. Н. и управител З. Я. Е. Предмет на дейност на дружеството е добив и обогатяване на кафяви каменни въглища, вътрешно и външнотърговска дейност, търговско представителство, посредничество и агентство в страната и чужбина, автотранспортна, спедиторска дейност, отдаване под наем на движими и недвижими вещи и имоти, както и всяка друга дейност, която не е забранена от закона.
На 20.05.2022 г. кметът на Община П. внася в ОбС П. Докладна записка с вх. № ОС-227 относно одобряване на проект за изменение на ОУП на Община П., одобрен с Решение № 1016/10.12.2018 г. на ОбС П. за поземлени имоти от група 1, находящи се в землището на с. Д., Община П., група 2, находящи се в землището на гр. П., група 3, находящи се в землището на с. Р., Община П. и група 4 – поземлени имоти по кадастралната карта и кадастралните регистри на гр. П.. Според докладната записка, в Община П. е постъпило заявление с вх. № 19/СЛУ-6003-2/16.09.2019 г. от С. С. – пълномощник на „***“ ЕООД за процедиране и одобряване на проект за изменение на ОУП на Община П. В мотивите към докладната записка е посочено, че с Решение № 289/27.08.2020 г. на ОбС П. е дадено разрешение за изработване на проект за изменение на ОУП на Община П., одобрен с Решение № 1016/10.12.2018 г. на ОбС П. за поземлени имоти, подробно посочени по-горе. На 14.04.2022 г. е проведено обществено обсъждане на проекта за изменение на ОУП, на което са присъствали собствениците на имотите – засегнати от изменението на ОУП, проектанти, граждани и представители на Община П. и за което е съставен протокол. От представения към въпросния протокол присъствен списък е видно, че на общественото обсъждане са присъствали и Здравец Ефтимов – управител на „***“ ЕООД и Десислав Аспарухов – заместник-управител на дружеството. Според докладната записка и протокола от 14.04.2022 г., присъствалите на общественото обсъждане са дали положително становище за одобряване проекта за изменение на ОУП на Община П., като в общината не са постъпвали възражения срещу същия. С представената докладна записка се предлага ОбС П. да вземе решение за одобряване на проекта за изменение на ОУП на Община П. като: Поземлени имоти от група 1, попадащи в землището на с. Д., община П. и попадащи в устройствени зони, територии и устройствен режим – земеделски земи, земеделски земи с допустима промяна на предназначението и формирани зони за специална високотехнологична устройствена зона по действащия ОУП се променят в Предимно производствена устройствена зона за добив на полезни изкопаеми; Поземлени имоти от група 1, попадащи в землището на гр. П. (държавна концесия за добив на находище на кафяви въглища от Пернишки въглищен басейн) и попадащи в устройствени зони, територии и устройствени режими – земеделски земи, Смесена многофункционална и територия с общо предназначение – гора по действащия ОУП се променя в Предимно производствена устройствена зона за добив на полезни изкопаеми; Поземлени имоти от група 3, попадащи в землището на с. Р., община П. и попадащи в устройствени зони, територии и устройствен режим – земеделски земи по действащия ОУП се променят в устройствена зона земеделски земи с допустима промяна на предназначението; Поземлени имоти от група 3 по кадастралната карта и кадастралните регистри на гр. П. с предназначение „За сгуроотвал“ се променя в чисто производствена устройствена зона.
От писмо с вх. № ЦУ01-9610#2/21.09.2022 г. на КПКОНПИ от председателя на ПК по ЗПКОНПИ към ОбС П. се установи, че посочената докладна записка на кмета на Община П. с проект на решение не е внасяна за разглеждане на заседание на Постоянната комисия „Бюджет, финанси и европроекти“ към ОбС П..
Горепосочената докладна записка на кмета на Община П. е разгледана на заседание на ОбС П., обективирано в Протокол № 9/23.06.2022 г. като т. 13 от дневния ред. Предложението, както е направено от кмета на общината, е прието с 25 гласа „за“ и 1 „въздържал се“, като видно от списъка за поименно гласуване на общинските съветници, Аспарухов гласува „за“. С оглед допусната грешка при гласуването, предложението е прегласувано, като Десислав Аспарухов отново гласува „за“ приемането му. Предложението на кмета на Община П. е прието така, както е внесено, с Решение № 861 по Протокол № 9/23.06.2022 г. на ОбС П..

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Десислав Аспарухов, в качеството му на общински съветник и заместник-председател на ОбС П. за мандат 2019-2023 г. е лице, заемащо висша публична длъжност по чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. Съгласно чл. 33, ал. 1 от ЗМСМА, общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Съгласно чл. 56 от ЗПКОНПИ, лице, заемащо висша публична длъжност, няма право при изпълнение на задълженията си да гласува в частен интерес, като частният интерес, съгласно чл. 52 от ЗПКОНПИ трябва да е такъв, че да може да повлияе върху безпристрастното и обективно изпълнение на правомощията или служебните задължения на лицето, заемащо висша публична длъжност и да води до облага за него или за свързано с него лице.
Безспорно, от представените доказателства се установи, че Десислав Аспарухов е упражнил свое правомощие във връзка със заеманата от него висша публична длъжност, като е гласувал „за“ приемането на Решение № 861 по Протокол № 9/23.06.2022 г. на ОбС П., с което се одобрява проект за изменение на ОУП на Община П., с Решение № 1016/10.12.2018 г. на ОбС П. за поземлени имоти от: група 1, попадащи в землището на с. Д., община П.; група 2, попадащи в землището на гр. П.; група 3, попадащи в землището на с. Р., община П. и група 4 по кадастралната карта и кадастралните регистри на гр. П..
На следващо място, за да е налице конфликт на интереси по отношение на Аспарухов, следва да е налице релевантен частен интерес, който води до облага от материален или нематериален характер за него или за свързани с него лица, т.е. да има реална възможност за настъпване на облага.
В тази връзка следва да се изследва и свързаността между Десислав Аспарухов и „***“ ЕООД. Безспорно по преписката се установи, че в периода от 07.05.2021 г. до 30.08.2022 г., Аспарухов е работил по трудово правоотношение в дружеството, като е заемал длъжността „заместник-управител“. За да е налице икономическа свързаност между работодател и работник/служител, следва лицето, заемащо висша публична длъжност да е работник/служител по силата на трудово правоотношение по смисъла на Кодекса на труда на друго лице, като работодателят може да е както физическо, така и юридическо лице. В конкретния случай тази предпоставка е налице – Десислав Аспарухов като лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и съответно работник/служител по силата на трудов договор, сключен с „***“ ЕООД, в качеството на работодател. Трудовото правоотношение в случая има такъв характер, че поставя под цялостна икономическа зависимост съответното овластено лице. Неговият работодател определя кариерното му развитие, може да му наложи дисциплинарно наказание. В рамките на трудовото правоотношение може да се разчита и на допълнително материално стимулиране под различни форми. В тази връзка търсенето на привилегии за работника/служителя, в случая Аспарухов, в сравнение с други работници/служители, не е задължително. Въпреки това от Комисията е изискана информация за други лица, заемащи длъжността „заместник-директор“ в „***“ ЕООД и за възнагражденията, които те получават. От получения отговор с вх. № ЦУ-01-9610#6/19.10.2022 г. се установи, че в дружеството няма друго лице, назначено на въпросната длъжност. Комисията приема, че между Десислав Аспарухов и „***“ ЕООД е налице свързаност по смисъла на § 1, т. 15, б. „б“ от ДР на ЗПКОНПИ, поради икономическа зависимост. На първо място това е така с оглед на спецификата на длъжността му – заместник-управител, което предполага изпълняване на функциите на управителя в определени периоди от време и при определени ситуации. На следващо място икономическата зависимост се обосновава от съществуващото между тях трудово правоотношение и от факта, че основното месечно трудово възнаграждение на Аспарухов е увеличено неколкократно в рамките само на 5 месеца – от 1550 лв. при сключване на трудовия договор, възнаграждението му е увеличавано три пъти с допълнителни споразумения, едностранно от работодателя на основание чл. 118, ал. 3 от Кодекса на труда, съответно на 15.02.2022 г., на 14.04.2022 г. и на 04.07.2022 г., когато достига сумата от 5136 лв., т.е. повече от три пъти. От значение в случая е и фактът, че Решение № 861 по Протокол № 9/23.06.2022 г. на ОбС П. е прието именно в периода, в който основното месечно трудово възнаграждение на Аспарухов е увеличавано. Свързаността на Аспарухов и „***“ ЕООД се обосновава и от присъствието на общинския съветник като представител на дружеството на общественото обсъждане на проект за изменение на ОУП на Община П., обективирано в протокол от същото от 14.04.2022 г., пряко касаещо и „***“ ЕООД.
Както бе посочено по-горе в настоящото решение, предметът на дейност на „***“ ЕООД е свързан с добив и обогатяване на кафяви каменни въглища, вътрешно и външнотърговска дейност и в тази връзка дружеството безспорно има частен интерес от промяна на предназначението на поземлените имоти, предмет на Решение № 861 по Протокол № 9/23.06.2022 г. на ОбС П.. Въпросните поземлени имоти са с предназначение земеделски земи и гори, като след решението на ОбС П. предназначението им се променя в такова за добив на полезни изкопаеми, производствени нужди или на земеделски земи с допустима промяна на предназначението, което кореспондира с предмета на дейност и търговския интерес на „***“ ЕООД. Не на последно място, не е без значение и обстоятелството, че предложението за изменение на ОУП на гр. П. в конкретния случай е направено от „***“ ЕООД, за което до Община П. е подадено Искане с вх. № 19/СЛУ-6003-2/16.09.2019 г., като по този начин дружеството заявява и своя интерес от приемане на Решение № 861 по Протокол № 9/23.06.2022 г. на ОбС П..
Във връзка с гореизложеното следва, че Десислав Аспарухов е нарушил забраната на чл. 56 от ЗПКОНПИ, като е гласувал в частен интерес на свързаното с него юридическо лице „***“ ЕООД, при приемането на Решение № 861 по Протокол № 9/23.06.2022 г. на ОбС П.. Нарушението е извършено на 23.06.2022 г. в гр. П.
 В резултат на нарушението по чл. 56 от ЗПКОНПИ е реализирана нематериална облага за „***“ ЕООД, свързано с Аспарухов лице по смисъла на § 1, т. 15, б. „б“ от ДР на ЗПКОНПИ, под формата на помощ, подкрепа и глас за дружеството с оглед приетото решение на ОбС П. за промяна на предназначението на поземлени имоти в такова, което съвпада с неговия търговски предмет на дейност. 
Ясно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 63, ал. 1 и 2 от ЗПКОНПИ. Като лице, заемащо висша публична длъжност, Десислав Аспарухов е следвало да си направи самоотвод, като уведоми органа по избора или назначаване за наличие на негов частен интерес. В тази връзка, по отношение на приемането на Решение № 861 по Протокол № 9/23.06.2022 г. на ОбС П., правилно и законосъобразно би било Аспарухов да си направи самоотвод от изпълнение на служебните си задължения, като не гласува, след като така се приема решение за промяна на предназначението на поземлени имоти в такова, което съвпада с търговския предмет на дейност на свързаното с него лице „***“ ЕООД.
В чл. 52 от ЗПКОНПИ, законодателят е визирал като нарушение дори само възможността частният интерес да повлияе върху обективното и безпристрастното изпълнение на служебните задължения на лицето, заемащо висша публична длъжност. Достатъчно е частният интерес да съществува като възможност. При тази ситуация той ще може да повлияе на упражняването на правомощията на съответното лице. Ефектът на преследваната цел се засилва още повече, когато частният интерес се съчетава именно в лицето, заемащо висша публична длъжност. 
За съставомерността на деянието по чл. 52 от ЗПКОНПИ е достатъчно да е налице формално нарушение на посочената разпоредба, водещо до съмнение в начина, по който се осъществяват съответните висши публични длъжности. Целта е предотвратяването на съмнения, че лицата, заемащи висши публични длъжности, осъществяват правомощията си на база на лични интереси и роднински отношения, а не на база законоустановените критерии (Решение № 115 от 06.01.2016 г. на ВАС-VII отд., по адм. дело № 1439/ 2015 г.; Решение № 2702/19.02.2020 г. на ВАС-VII отд. по адм.д. № 9241/2019 г., Решение № 12130 от 30.09.2020 г. на ВАС – VI отд. по адм.д. № 2277/ 2020 г.).
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл. 81, ал. 1 от ЗПКОНПИ, във вр. с писмо вх. № ЦУ01-9610#7/19.10.2022 г. на КПКОНПИ от председателя на ПК по ЗПКОНПИ към ОбС П., на отнемане в полза на Община П. подлежи сума в размер на 108,25 лв. (сто и осем лева и двадесет и пет стотинки), представляваща полученото от Десислав Аспарухов нетно дневно възнаграждение за 23.06.2022 г., датата, на която същият е упражнил гореописаното правомощия в полза на свързаното с него лице „***“ ЕООД.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество


Р Е Ш И:


УСТАНОВЯВА конфликт на интереси по отношение на Десислав Аспарухов, ЕГН ***, общински съветник в Общински съвет П. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, за това, че е гласувал „за“ приемане на Решение № 861 по Протокол № 9/23.06.2022 г. на ОбС П., в частен интерес на свързано с него лице по смисъла на § 1, т. 15, б. „б“ от ДР на ЗПКОНПИ, в нарушение на разпоредбата на чл. 56 от ЗПКОНПИ.

НАЛАГА: на основание чл. 171, ал. 1 от ЗПКОНПИ, глоба в размер на 5000 (пет хиляди) лева на Десислав Аспарухов, ЕГН ***, с постоянен адрес: ***, за осъществен конфликт на интереси по чл. 52 от ЗПКОНПИ за нарушение на разпоредбата на чл. 56 от ЗПКОНПИ, извършено в качеството му на общински съветник в Общински съвет П. и лице, заемащо висша публична длъжност по чл. 6, ал.1, т. 32 от ЗПКОНПИ. 

ОТНЕМА в полза на Община П. от Десислав Аспарухов, ЕГН ***, с постоянен адрес: ***, сума в размер на 108,25 лв. (сто и осем лева и двадесет и пет стотинки), представляваща получено нетно дневно възнаграждение за 23.06.2022 г., получено от деянието, породило конфликт на интереси, на основание чл. 81, ал. 1 от ЗПКОНПИ.

Сумата, посочена в настоящото решение, в общ размер на 5 108,25 лева (пет хиляди сто и осем лева и двадесет и пет стотинки), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, сумата от на 5 108,25 лева (пет хиляди сто и осем лева и двадесет и пет стотинки), може да бъде заплатена доброволно по горепосочената банкова сметка.

На основание чл. 76, ал. 1 от ЗПКОНПИ решението може да се оспори от заинтересованото лице пред Административен съд – П. по реда на Административнопроцесуалния кодекс, в 14-дневен срок от съобщаването му. 
Препис от Решението да се изпрати на Окръжна прокуратура – П., с оглед преценка за реализиране на правомощията ѝ по чл. 76, ал. 2 от ЗПКОНПИ.
Препис от Решението да се изпрати на Десислав Аспарухов – общински съветник в Общински съвет П.,  на основание чл. 75, т. 1 от ЗПКОНПИ.  


КОМИСИЯ:

ЗАМЕСТНИК-ПРЕДСЕДАТЕЛ:……(П)...…..../АНТОН СЛАВЧЕВ/

ЧЛЕН:…………(П)……………………..../АНТОАНЕТА ЦОНКОВА/

ЧЛЕН:………………….(П)…..……....…………../ПЛАМЕН ЙОЦОВ/

  ЧЛЕН:…………………(П)…………................./СИЛВИЯ КЪДРЕВА/

